[pic] | KOMISIJA EVROPSKIH SKUPNOSTI |

Bruselj, 17.3.2006

SEC(2006) 371 konč.

Predlog

NOTRANJI SPORAZUM

med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008-2013 v skladu s Sporazumom o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanim v Cotonouju (Benin) 23. junija 2000 in revidiranim v Luksemburgu (Veliko vojvodstvo Luksemburg) 25. junija 2005, in o dodelitvi finančne pomoči čezmorskim državam in ozemljem, za katero se uporablja četrti del Pogodbe ES

(predložila Komisija)

OBRAZLOŽITVENI MEMORANDUM

Evropski svet z dne 16. decembra 2005 je za zagotovitev geografskega sodelovanja z afriškimi, karibskimi in pacifiškimi državami (AKP) v okviru večletnega finančnega okvira za obdobje po devetem ERS (Evropskem razvojnem skladu) za sodelovanje v skladu s Sporazumom o partnerstvu AKP-ES opredelil zajeto obdobje (2008–2013), dodeljeni znesek (22 682 milijonov EUR v tekočih cenah, brez izdatkov za podporo), mehanizem financiranja (medvladni evropski razvojni sklad – ERS) in razdelitveni ključ (približno na polovici med ključem devetega ERS in ocenjenim proračunskim prispevkom). Na tej podlagi sta bila pripravljena večletni finančni okvir za obdobje 2008–2013 in dopolnilni notranji sporazum. Vključena je začasna simulacija ponderiranja glasov v odboru desetega ERS na podlagi razdelitvenega ključa, sprejetega na zasedanju Evropskega sveta decembra 2005. Pri izdatkih za podporo se zahteva dodatno financiranje, ki predstavlja 4 % posojil, ki jih upravlja Komisija. To je precejšnje povečanje v primerjavi z devetim ERS in odraža voljo Komisije, da bo bolj upoštevala dejanske izdatke za podporo, določene za izvajanje ERS, vključno z dodatnimi stroški, povezanimi s prenosom izvajanja pomoči na delegacije, in poostrenim spremljanjem.

Notranji sporazum morajo pred začetkom njegove veljavnosti ratificirati vse države članice. Pretekle izkušnje so pokazale, da lahko proces ratifikacije traja 2 leti ali celo več od datuma podpisa sporazuma. Ob podpisu revizije Sporazuma o partnerstvu AKP-ES dne 25. junija 2005 sta AKP in ES podala skupno izjavo, da „si bo vsaka od strank prizadevala za izvedbo postopka za ratifikacijo revidiranega Sporazuma iz Cotonouja v 18 mesecih od podpisa revidiranega sporazuma, ob upoštevanju nacionalnih odgovornosti in postopkov ter odgovornosti in postopkov Skupnosti“. Ker naj bi bil deveti ERS v celoti v celoti izkoriščen do konca leta 2007, je zelo pomembno, da deseti ERS začne dejansko delovati s prvim dnem leta 2008, zato bi se moral postopek ratifikacije začeti čimprej, tj. takoj ko bo Svet ministrov AKP-ES sprejel pripadajoč večletni finančni okvir za obdobje 2008–2013, kar se načrtuje za začetek junija 2006.

V okviru devetega ERS notranji sporazum ne zajema samo financiranja pomoči Skupnosti na podlagi finančnega protokola, ampak tudi njeno upravljanje in izvajanje, vključno s postopki komitologije. Notranji sporazum predvideva, da lahko Svet s soglasjem spremeni člene, ki nimajo nobenega vpliva na financiranje in razdelitveni ključ.

V skladu z zavezo Skupnosti za harmonizacijo bi moralo izvajanje desetega ERS upoštevati dogovore, ki bodo sklenjeni na podlagi razprav o „instrumentu razvojnega in ekonomskega sodelovanja“ za finančno perspektivo 2007–2013. Ker lahko te razprave trajajo kar nekaj časa, predlagani notranji sporazum desetega ERS zajema samo tiste vidike, ki zahtevajo ratifikacijo. Ti v bistvu zajemajo finančne vidike in potrditev o ustanovitvi ustreznega upravnega odbora – posebne programske naloge in naloge odločanja tega odbora bodo določene v ločeni uredbi Sveta. To bo pospešilo hitrejše sprejetje racionaliziranega notranjega sporazuma. Finančna uredba za deseti ERS bo pripravljena pozneje, po zaključku poenostavitve predpisov o splošnem proračunu, spet z namenom čim večje racionalizacije postopka.

Notranji sporazum desetega ERS potrjuje načelo t.i. klavzule sončnega zahoda (sunset clause), ki pomeni, da po začetku veljavnosti desetega ERS sredstev iz prejšnjih ERS ni mogoče več črpati, prav tako pa ni mogoče ponovno črpati sredstev, ki so bila po tem datumu prerazporejena iz prejšnjih skladov. To je združljivo z možnim kasnejšim finančnim načrtovanjem. Novi notranji sporazum odpira tudi pot kasnejšim povečanjem prispevkov držav članic glede na njihove zadnje obveze, da bodo bistveno povečale svojo uradno razvojno pomoč v obdobju, ki ga zajema večletni finančni okvir 2008–2013, in da bodo vsaj 50 % tega povečanja namenile Afriki, ter omogoča dovolj fleksibilnosti za nadaljnje prilagoditve na podlagi pregleda proračuna za obdobje 2008–2009.

Ker je Evropski svet 16. decembra 2005 sklenil, da bo izkoristil obstoječi medvladni ERS, je treba tudi v okviru desetega ERS poleg zneska, namenjenega geografskemu sodelovanju z AKP, zagotoviti dodatna sredstva za čezmorske države in ozemlja (ČDO) . Prvotni predlog Komisije [COM(2004)838] je predvideval, da mora biti znesek, namenjen čezmorskim državam in ozemljem, sorazmeren deležu za ČDO v devetem ERS. Ker ČDO predstavljajo 1,30 % operativnih posojil za AKP v okviru devetega ERS, znaša znesek, potreben za financiranje pomoči Skupnosti ČDO za obdobje 2008–2013, 294 milijonov EUR.

V skladu s sklepi Sveta z dne 16. decembra 2005 se predvideva, da se bosta Bolgarija in Romunija pridružili EU do 1. januarja 2008 in prispevali v deseti ERS. Če bo potrebno, bosta v prihodnji odločitvi o začasni uporabi notranjega sporazuma predvideni Bolgarija in Romunija.

Predlog

NOTRANJI SPORAZUM

med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008-2013 v skladu s Sporazumom o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanim v Cotonouju (Benin) 23. junija 2000 in revidiranim v Luksemburgu (Veliko vojvodstvo Luksemburg) 25. junija 2005, in o dodelitvi finančne pomoči čezmorskim državam in ozemljem, za katero se uporablja četrti del Pogodbe ES

PREDSTAVNIKI VLAD DRŽAV ČLANIC EVROPSKE SKUPNOSTI, KI SO SE SESTALI V OKVIRU SVETA, SO SE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Sporazum o partnerstvu med afriškimi, karibskimi in pacifiškimi državami (v nadaljnjem besedilu „AKP“) ter Evropsko skupnostjo in njenimi državami članicami, podpisan v Cotonouju, Benin, dne 23. junija 2000 in revidiran v Luksemburgu, Veliko vojvodstvo Luksemburg, dne 25. junija 2005 (v nadaljnjem besedilu „Sporazum AKP-ES“) v svoji Prilogi Ia, tretji odstavek, navaja, da „o vsaki potrebni spremembi večletnega finančnega okvira ali sorazmernih delov Sporazuma odloča Svet ministrov z odstopanjem od člena 95 tega sporazuma“[1].

(2) Svet ministrov AKP-ES, ki se bo 1. in 2. junija 2006 sestal v Port Moresbyju (Papua Nova Gvineja), je sprejel Prilogo Ib k Sporazumu AKP-ES in se v njej dogovoril, da bo skupni znesek pomoči Skupnosti državam AKP v okviru večletnega finančnega okvira za obdobje 2008–2013, znotraj okvira Sporazuma AKP-ES, iz desetega Evropskega razvojnega sklada (v nadaljevanju „deseti ERS“) znašal 22 682 milijonov EUR, ki jih prispevajo države članice.

(3) Sklep Sveta 2001/822/ES z dne 27. novembra 2001 o pridružitvi čezmorskih držav in ozemelj (v nadaljnjem besedilu „ČDO“) k Evropski skupnosti (v nadaljevanju „Sklep o pridružitvi“) velja do 31. decembra 2011. Pred tem datumom bo sprejet nov sklep na podlagi člena 187 Pogodbe. Svet je na predlog Komisije soglasno sprejel, da bo pred 31. decembrom 2007 določil znesek v višini 294 milijonov EUR iz desetega ERS za finančno pomoč ČDO v obdobju 2008–2013, za katero se uporablja četrti del Pogodbe.

(4) Sklep Sveta 2005/446/ES z dne 30. maja 2005 določa datum, po katerem se sredstva devetega ERS, ki jih upravlja Komisija, subvencije obresti, ki jih vodi Evropska investicijska banka (v nadaljevanju „Banka“), in prihodki iz obresti na ta sredstva po 31. decembru 2007 ne smejo več črpati. Po potrebi se lahko ta datum ponovno preuči.

(5) Za izvajanje Sporazuma AKP-ES in Sklepa o pridružitvi je treba ustanoviti deseti ERS ter predpisati zagotovitev denarnih sredstev in prispevkov, ki jih države članice namenijo temu skladu.

(6) Predstavniki vlad držav članic Evropske skupnosti, ki so se sestali v okviru Sveta, so se dogovorili, da bodo dodaten znesek v višini 859 milijonov EUR iz desetega ERS namenili izdatkom za podporo, ki jih je imela Komisija pri načrtovanju in izvajanju ERS.

(7) Določiti je treba pravila za upravljanje finančnega sodelovanja.

(8) Svet je 12. septembra 2000 sprejel Notranji sporazum med predstavniki vlad držav članic, ki so se sestali v okviru Sveta, o financiranju in upravljanju pomoči Skupnosti v okviru finančnega protokola k Sporazumu AKP-ES in dodelitvi finančne pomoči za čezmorske države in ozemlja, za katere se uporablja četrti del Pogodbe ES[2].

(9) Pod pokroviteljstvom Komisije bi bilo treba ustanoviti odbor predstavnikov vlad držav članic (v nadaljevanju „Odbor ERS“) in podobni odbor pod pokroviteljstvom Banke. Uskladiti je treba delo, ki ga opravita Komisija in Banka zaradi uporabe Sporazuma AKP-ES in ustreznih določb Sklepa o pridružitvi.

po posvetovanju s Komisijo in Banko –

DOGOVORILI O NASLEDNJEM:

POGLAVJE 1

FINANČNA SREDSTVA

Člen 1

Sredstva desetega ERS

1. Države članice ustanavljajo deseti Evropski razvojni sklad, v nadaljevanju „deseti ERS“.

2. Deseti ERS je sestavljen iz:

(a) Zneska do višine 23 835 milijonov EUR, ki ga prispevajo države članice, kot sledi:

Država članica | Prispevek v milijonih EUR |

Belgija | 841,3755 |

Bolgarija | 33,369 |

Češka republika | 121,5585 |

Danska | 476,700 |

Nemčija | 4 886,175 |

Estonija | 11,9175 |

Grčija | 350,3745 |

Španija | 1 871,0475 |

Francija | 4 659,7425 |

Irska | 216,8985 |

Italija | 3 065,181 |

Ciper | 21,4515 |

Latvija | 16,6845 |

Litva | 28,602 |

Luksemburg | 64,3545 |

Madžarska | 131,0925 |

Malta | 7,1505 |

Nizozemska | 1 155,9975 |

Avstrija | 574,4235 |

Poljska | 309,855 |

Portugalska | 274,1025 |

Romunija | 88,1895 |

Slovenija | 42,903 |

Slovaška | 50,0535 |

Finska | 350,3745 |

Švedska | 653,079 |

Združeno kraljestvo | 3 532,347 |

23 835,000 |

Znesek 23 835 milijonov EUR mora biti na voljo od začetka veljavnosti večletnega finančnega okvira, in se razporedi, kot sledi:

(i) 22 682 milijonov EUR za skupino držav AKP;

(ii) 294 milijonov EUR za ČDO;

(ii) 859 milijonov EUR za Komisijo za izdatke za podporo, kot je navedeno v členu 6, v zvezi z načrtovanjem in izvajanjem ERS s strani Komisije.

(b) Sredstev, navedenih v Prilogi I k Sporazumu AKP-ES in Prilogi II A k Sklepu o pridružitvi ter dodeljenih v okviru devetega ERS za financiranje Sklada za spodbujanje naložb, za katera ne velja Sklep Sveta 2005/446/ES z dne 30. maja 2005, ki določa datum, po katerem sredstev devetega ERS ni mogoče več črpati, in ki jih je treba upravljati v skladu z izvedbenimi dogovori za deseti ERS od začetka veljavnosti večletnega finančnega okvira za obdobje 2008–2013 v okviru Sporazuma AKP-ES in od začetka veljavnosti sklepov Sveta v zvezi s finančno pomočjo ČDO za obdobje 2008–2013.

3. Po 31. decembru 2007 oziroma po datumu začetka veljavnosti večletnega finančnega okvira za obdobje 2008–2013, v kolikor ta datum nastopi kasneje, sredstev v dobro AKP iz devetega ERS ali iz prejšnjih ERS ter sredstev, ki so bila prerazporejena s projektov v okviru teh skladov, ni mogoče več črpati, razen sredstev, ki izhajajo iz sistema za zagotavljanje stabilizacije izvoznih prihodkov od primarnih kmetijskih izdelkov (STABEX) v okviru skladov pred devetim ERS, in sredstev, navedenih v odstavku 2(b).

4. Celoten znesek sredstev devetega ERS zajema obdobje od 1. januarja 2008 do 31. decembra 2013. Po 31. decembru sredstev desetega ERS ni več mogoče črpati, razen če Svet s soglasjem na predlog Komisije odloči drugače.

5. Prihodki iz obresti, ki so bile ustvarjene z dejavnostmi, financiranimi v okviru obvez iz prejšnjih ERS, in iz obresti od sredstev iz odstavka 2 tega člena, ki so deponirani pri plačilnih zastopnikih v Evropi iz člena 37(1) Priloge IV k Sporazumu AKP-ES, se knjižijo na enega ali več bančnih računov, odprtih v imenu Komisije, in se uporabijo v skladu s pogoji iz člena 6.

6. Porazdelitev prispevkov iz odstavka 2 je mogoče spremeniti s soglasnim sklepom Sveta, če nova država pristopi k Skupnosti.

7. Finančna sredstva se prilagodijo s soglasnim sklepom Sveta v skladu s členom 62(2) Sporazuma AKP-ES.

8. Glede obvez držav članic, da bodo znatno povečale uradno razvojno pomoč v obdobju, ki ga zajema večletni finančni okvir 2008–2013, lahko katera koli država članica Komisiji zagotovi dodatna sredstva, ki presegajo tista iz odstavka 2 in ki bi prispevala k skrbniškim skladom ali financiranju in sofinanciranju projektov in programov v AKP, ki jih upravljata Komisija ali Banka v okviru Sporazuma AKP-ES. Izvedbeni dogovori, ki urejajo ta sredstva, vključno s kritjem dodatnih izdatkov za podporo, ki so navedeni v členu 6 in ki sta jih imeli Komisija ali Banka, so določeni v uredbah iz člena 9. Kadar takšna dodatna sredstva zagotovijo države članice s soglasjem, v skladu z razdelitvenim ključem iz odstavka 2, se jih upravlja v skladu s postopki upravljanja iz člena 8.

9. Pred iztekom desetega ERS morajo države članice v skladu z odstavkom 7 Priloge 1b k Sporazumu AKP-ES oceniti obseg realizacije obveznosti in izdatkov ter rezultate in vpliv pomoči na podlagi pregleda rezultatov, ki ga bo Svet izvedel na podlagi predloga Komisije leta 2010. Potreba po novih sredstvih za podporo finančnemu sodelovanju po letu 2013 se določi glede na to oceno.

10. Države članice se lahko pred koncem leta 2013 soglasno odločijo, da bodo naredile finančni načrt za vsa ali del preostalih neporabljenih sredstev desetega ERS. V skladu z odstavkom 3 Priloge 1a k Sporazumu o večletnem finančnem okviru Svet ministrov AKP-ES odloči o vseh potrebnih spremembah večletnega finančnega okvira in povezanih elementov Sporazuma AKP-ES.

Člen 2

Sredstva, dodeljena AKP

1. Znesek 22 682 milijona EUR iz člena 1(2)(a)(i) se različnim instrumentom sodelovanja dodeli na naslednji način:

(a) 18 940 milijonov EUR za pomoč v podporo dolgoročnemu razvoju, ki se načrtuje na nacionalni in regionalni ravni. Ta sklop se uporablja za

(i) financiranje nacionalnih okvirnih programov v skladu s členi od 1 do 5 Priloge IV k Sporazumu AKP-ES;

(ii) financiranje regionalnih okvirnih programov v podporo regionalnemu in medregionalnemu sodelovanju in integraciji v skladu s členi od 6 do 11, 13(1) in 14 Priloge IV k Sporazumu AKP-ES.

(b) 2 242 milijonov EUR za pomoč v podporo sodelovanju znotraj AKP in medregionalnemu sodelovanju v skladu s členi 12, 13(2) in 14 Priloge IV k Sporazumu AKP-ES. Ta sklop vključuje pomoč za del izdatkov za delovanje sekretariata AKP iz Protokola 1, priloženega k Sporazumu AKP-ES, Skupne parlamentarne skupščine, ustanovljene na podlagi člena 17 Sporazuma AKP-ES, ter Centra za razvoj podjetništva in tehničnega centra za kmetijstvo in podeželsko sodelovanje v skladu z določbami Priloge III k Sporazumu AKP-ES.

(c) Del teh sredstev iz točk (a) in (b) se lahko porabi za odzivanje na zunanje pretrese in za nepredvidene potrebe, in, če je primerno, za dopolnilno kratkoročno humanitarno pomoč in nujno pomoč na nacionalni ali regionalni ravni v skladu s členoma 72 in 73 Sporazuma AKP-ES, kadar te pomoči ni mogoče financirati iz proračuna EU, za podporo v primeru kratkoročnih nihanj izvoznih dohodkov v skladu s členom 68 Sporazuma AKP-ES ali za izgradnjo miru ter ukrepe za preprečevanje in reševanje sporov v skladu s členom 11 Sporazuma AKP-ES.

(d) 1 500 milijonov EUR dodeljenih sredstev Banki za financiranje Sklada za spodbujanje naložb v skladu s pogoji iz Priloge II („Pogoji financiranja“) k Sporazumu AKP-ES, ki obsegajo dodatni prispevek k sredstvom Sklada za spodbujanje naložb, ki se upravlja kot obnovljivi sklad, in nepovratna sredstva za financiranje subvencij obrestne mere, predvidena v členih 2 in 4 Priloge II k Sporazumu AKP-ES v obdobju desetega ERS.

2. Vsako dodatno financiranje iz člena 1(8), ko bo na voljo, upravlja bodisi Komisija bodisi Banka. Dodatni znesek, naveden v členu 1(8), zadnji stavek, se na podlagi sklepa Sveta ministrov AKP-ES v skladu z odstavkom 3 Priloge Ia k Sporazumu AKP-ES dodeli, če je to primerno, sklopom iz odstavkov 1(a) in 1(b).

Člen 3

Sredstva, dodeljena ČDO

1. Znesek 294 milijonov EUR iz člena 1(2)(a)(ii) se dodeli v skladu s sklepom Sveta, sprejetim pred 31. decembrom 2007, o spremembi Sklepa o pridružitvi v skladu s členom 187 Pogodbe.

2. Kadar ČDO postane neodvisna in pristopi k Sporazumu AKP-ES, se s sklepom Sveta, sprejetim soglasno na podlagi predloga Komisije, znesek iz odstavka 1 zniža, zneski iz člena 2(a) pa ustrezno zvišajo.

Člen 4

Posojila iz lastnih virov Banke

1. Znesku, namenjenemu Skladu za spodbujanje naložb v okviru devetega ERS iz člena 1(2)(b), in znesku, navedenemu v členu 2(1)(d), se doda okvirni znesek do 1 700 milijonov EUR v obliki posojil, ki jih Banka zagotovi iz lastnih sredstev. Banka dodeli ta sredstva za namene, opisane v Prilogi II k Sporazumu AKP-ES v skladu s pogoji, ki jih predvidevajo njeni statuti in ustrezne določbe, ki urejajo pogoje za naložbeno financiranje, kakor je določeno v navedeni prilogi in sklepu.

2. Države članice se z odpovedjo vsaki pravici do ugovora zavežejo, da bodo delovale kot garant za Banko, v sorazmerju s svojimi prispevki k njenemu kapitalu, v zvezi z vsemi finančnimi obveznostmi, ki za njene posojilojemalce izhajajo iz posojilnih pogodb, katere je Banka sklenila s svojimi lastnimi sredstvi v skladu s členom 1 Priloge II k Sporazumu AKP-ES in ustreznimi določbami Sklepa o pridružitvi.

3. Garancija iz odstavka 1 je omejena na 75 % skupnega zneska posojil, ki jih je Banka dala v okviru vseh posojilnih pogodb; ta garancija se uporablja za kritje vseh tveganj.

4. Države članice in Banka morajo skleniti pogodbo o garanciji v zvezi z obveznostmi, ki izhajajo iz odstavka 2.

Člen 5

Dejavnosti, ki jih upravlja Banka

1. Plačila Banki v zvezi s posebnimi posojili, dodeljenimi državam AKP, ČDO in francoskim čezmorskim departmajem, skupaj s premoženjskimi koristmi in dohodkom iz transakcij rizičnega kapitala, v okviru ERS pred devetim ERS, se knjižijo v dobro držav članic v sorazmerju z njihovim prispevkom v Sklad, iz katerega so izpeljani zneski, če Svet na predlog Komisije soglasno ne sklene, da jih spremeni v rezervo ali da jih nameni za druge dejavnosti.

2. Od teh zneskov se najprej odštejejo vse provizije, ki zapadejo v plačilo Banki v zvezi z upravljanjem in dejavnostmi iz odstavka 1.

3. Premoženjske koristi in odhodki, ki jih Banka prejme iz dejavnosti v okviru Sklada za spodbujanje naložb v okviru devetega in desetega ERS, se uporabljajo za nadaljnje dejavnosti v okviru Sklada za spodbujanje naložb, v skladu s členom 3 Priloge II k Sporazumu in po odbitku posebnih izdatkov in obveznosti, ki nastanejo v povezavi s tem skladom.

4. Banka prejme za upravljanje dejavnosti Sklada za spodbujanje naložb iz odstavka 3 v skladu s členom 3(1a) Priloge II k Sporazuma AKP-ES povračilo vseh stroškov.

Člen 6

Sredstva, rezervirana za izdatke za podporo v zvezi z ERS

1. Sredstva za podporne ukrepe iz člena 1(2)(b)(iii) in člena 1(5) zajemajo stroške, povezane z načrtovanjem in izvajanjem ERS, ki jih strateški spremni dokumenti in večletni okvirni programi iz uredbe Sveta, navedene v členu 9(1), ne pokrivajo nujno.

2. Ocenjena na 4 % sredstev, ki jih upravlja Komisija v okviru Sporazuma AKP-ES in Sklepa o pridružitvi, lahko ta sredstva za podporne ukrepe obsegajo izdatke v zvezi z dejavnostmi priprave, nadaljnjih ukrepov, spremljanja, računovodstva, revizije in vrednotenja, ki so neposredno potrebne za načrtovanje in uporabo sredstev ERS, ki jih upravlja Komisija, in izdatke, ki so povezani z doseganjem teh ciljev, npr. raziskovalne dejavnosti razvojne politike, študije, sestanki, obveščanje, ozaveščanje, usposabljanje in objavljanje, izdatke v zvezi računalniškim omrežjem za izmenjavo informacij in katere koli druge izdatke za administrativno in tehnično pomoč, ki jih lahko ima Komisija pri upravljanju ERS. Sredstva zajemajo tudi izdatke za upravno podporo na sedežu Komisije in v delegacijah, ki je potrebna za vodenje dejavnosti, ki se financirajo v okviru Sporazuma AKP-ES in Sklepa o pridružitvi.

POGLAVJE II

IZVEDBENE IN KONČNE DOLOČBE

Člen 7

Prispevki, namenjeni desetemu ERS

1. Komisija, upoštevajoč ocene Banke z zvezi z upravljanjem in vodenjem Sklada za spodbujanje naložb, vsako leto pred 15. oktobrom pripravi in posreduje Svetu poročilo o obveznostih, plačilih ter časovno razporeditev zahtevkov za prispevke, ki jih je treba opraviti v trenutnem in naslednjem proračunskem letu. Ti zneski so odvisni od zmožnosti za učinkovito zagotavljanje predlaganega obsega sredstev. Svet s kvalificirano večino, kakor je določeno v členu 8, odloči o letnem obsegu zahtevkov za prispevke za naslednje leto, kjer določi del, ki pripada Komisiji in Banki.

2. Komisija in Svet zagotovita, da prispevki ustrezajo pričakovanim plačilom. Če se izkaže, da prispevki, določeni v skladu z odstavkom 1, ne zadostujejo za dejanske potrebe Sklada v zadevnem finančnem letu, Komisija poda Svetu predloge za dodatna plačila; Svet sprejme sklep s kvalificirano večino, kakor je določeno v členu 8.

3. Kar zadeva izplačilo sredstev, dodeljenih v okviru prejšnjih ERS, se prispevki vsake države članice izračunajo v sorazmerju s prispevkom vsake države članice v deveti ERS.

4. Podrobna pravila za plačilo prispevkov držav članic so določena s Finančno uredbo iz člena 9(2).

Člen 8

Odbor Evropskega razvojnega sklada

1. Odbor (v nadaljnjem besedilu „Odbor ERS“), ki je sestavljen iz predstavnikov vlad držav članic, se ustanovi pod pokroviteljstvom Komisije in v zvezi s sredstvi desetega ERS, s katerimi slednja upravlja. Odboru ERS predseduje predstavnik Komisije; Komisija poskrbi za sekretariat. Predstavnik Banke sodeluje pri njegovem delu.

2. V Odboru ERS se glasovi predstavnikov držav članic ponderirajo, kot sledi:

Država članica | Glasovi |

Belgija | [35] |

Bolgarija | [1] |

Češka republika | [5] |

Danska | [20] |

Nemčija | [205] |

Estonija | [1] |

Grčija | [15] |

Španija | [79] |

Francija | [196] |

Irska | [9] |

Italija | [129] |

Ciper | [1] |

Latvija | [1] |

Litva | [1] |

Luksemburg | [3] |

Madžarska | [6] |

Malta | [1] |

Nizozemska | [49] |

Avstrija | [24] |

Poljska | [13] |

Portugalska | [12] |

Romunija | [4] |

Slovenija | [2] |

Slovaška | [2] |

Finska | [15] |

Švedska | [27] |

Združeno kraljestvo | [148] |

Skupaj | [1001] |

3. Odbor ERS sprejema odločitve s kvalificirano večino [601] glasov, ki izraža pozitiven glas vsaj [13] držav članic.

4. Ponderiranje iz odstavka 2 in kvalificirana večina iz odstavka 4 se v primeru iz člena 1(6) spremenita s sklepom Sveta, ki ga slednji soglasno sprejme.

5. Odbor ERS sprejme svoj poslovnik.

Člen 9

Izvedbene določbe

Določbe za izvajanje tega sporazuma so v skladu z

(1) uredbo o načrtovanju in postopkih odločanja, ki jo Svet sprejme pred začetkom veljavnosti Sporazuma AKP-ES s kvalificirano večino iz člena 8, na podlagi osnutka Komisije in ko je Banka podala mnenje o določbah, ki jo zadevajo;

(2) finančno uredbo, ki jo Svet sprejme s kvalificirano večino iz člena 8 pred začetkom veljavnosti Sporazuma AKP-ES, na podlagi osnutka Komisije in ko je Banka podala mnenje o določbah, ki jo zadevajo, ter ravno tako Računsko sodišče, ustanovljeno po členu 247 Pogodbe o ustanovitvi Evropskih skupnosti (v nadaljnjem besedilu „Računsko sodišče“).

Člen 10

Finančna uporaba, računovodstvo, revizija in razrešnica

1. Komisija začne finančno uporabo sklopov, ki jih upravlja, v skladu s členom 2(1)(a) in (b), členom 2(2) in členom 6 in prevzame finančno izvajanje projektov in programov v skladu s finančno uredbo iz člena 9(2). Za povračilo neupravičeno izplačanih zneskov veljajo odločitve Komisije, kot je določeno v členu 256 Pogodbe o ustanovitvi Evropskih skupnosti.

2. Banka v imenu Skupnosti upravlja Sklad za spodbujanje naložb in izvaja ustrezne dejavnosti v skladu s pravili finančne uredbe iz člena 9(2). Vse pravice, ki izhajajo iz takšnih dejavnosti, zlasti pravice upnika ali lastnika, se prenesejo na države članice.

3. EIB prevzame finančno izvajanje dejavnosti, ki se izvajajo s posojili iz njenih lastnih sredstev, kot je navedeno v členu 4, po potrebi v kombinaciji s subvencijami obrestne mere, ki se črpajo iz subvencijskih sredstev Sklada.

4. Za vsako proračunsko leto Komisija sestavi in potrdi obračun ERS in ga pošlje Evropskemu parlamentu, Svetu in Računskemu sodišču.

5. Komisija da na voljo Računskemu sodišču informacije iz člena 9, da bi slednje lahko na podlagi dokumentarnih dokazil opravilo preglede pomoči, ki je zagotovljena iz sredstev ERS.

6. Banka vsako leto pošlje Komisiji in Svetu poročilo o izvedbi dejavnosti, ki se financirajo iz sredstev ERS, ki jih upravlja Banka.

7. Ob upoštevanju odstavka 9 Računsko sodišče izvaja svoje pristojnosti, ki mu jih daje člen 248 Pogodbe o ustanovitvi Evropske skupnosti, v zvezi z dejavnostmi Sklada. Pogoji, pod katerimi Sodišče izvaja svoje pristojnosti, so določeni v finančni uredbi iz člena 9(2).

8. Evropski parlament na priporočilo Sveta, ki odloča s kvalificirano večino iz člena 8, podeli Komisiji razrešnico glede finančnega upravljanja ERS, razen dejavnosti, ki jih upravlja Banka.

9. Za dejavnosti, ki se financirajo iz sredstev ERS, ki jih upravlja Banka, veljata nadzor in postopek razrešitve, ki sta določena v statutu Banke za vse njene dejavnosti.

Člen 11

Klavzula o reviziji

Svet lahko s soglasjem in na predlog Komisije spremeni člene iz poglavja II. Banka sodeluje pri predlogu Komisije o zadevah, ki so povezane z njenimi dejavnostmi in dejavnostmi Sklada za spodbujanje naložb.

Člen 12

Ratifikacija, začetek veljavnosti in trajanje

1. Ta sporazum odobri vsaka država članica v skladu s svojimi ustavnimi pravili. Vlada vsake države članice uradno obvesti generalni sekretariat Sveta Evropske unije o zaključku postopkov, ki jih je treba izvesti za začetek veljavnosti tega sporazuma.

2. Ta sporazum začne veljati prvi dan drugega meseca po uradnem obvestilu, da je zadnja država članica odobrila ta sporazum.

3. Ta sporazum se sklene za enako obdobje kakor večletni finančni okvir Priloge Ib k Sporazumu AKP-ES. Ne glede na člen 1(4) pa ostane ta sporazum v veljavi tako dolgo, kolikor je potrebno za izvedbo vseh dejavnosti, ki se financirajo v okviru Sporazuma AKP-ES in Sklepu o pridružitvi ter omenjenega večletnega finančnega okvira.

Člen 13

Izvirni jeziki

Ta sporazum, sestavljen v enem izvirniku v bolgarskem, češkem, danskem, nizozemskem, angleškem, finskem, francoskem, nemškem, grškem, italijanskem, latvijskem, litovskem, malteškem, poljskem, portugalskem, romunskem, slovaškem, slovenskem, španskem in švedskem jeziku, pri čemer so besedila v vseh teh jezikih enako verodostojna, se deponira v arhivu generalnega sekretariata Sveta Evropske unije, ki predloži overjeno kopijo vladam držav podpisnic.

V Bruslju,

Podpisi

[1] UL L 287, 28.10.2005.

[2] UL L 317, 15.12.2000.